Prezident Shavkat Mirziyoyevning Oʻzbekiston Respublikasi mustaqilligining yigirma sakkiz yilligiga bagʻishlangan tantanali marosimdagi nutqi

31.08.2019
Assalomu alaykum, qadrli yurtdoshlar!
Muhtaram mehmonlar!
Xonimlar va janoblar!
Mana shu quvonchli ayyomda siz, azizlarni, koʻpmillatli butun xalqimizni Mustaqillik bayrami bilan chin qalbimdan tabriklashga ijozat bergaysiz.
Bundan yigirma sakkiz yil oldin Birinchi Prezidentimiz, muhtaram Islom Abdugʻaniyevich Karimov xalqimiz va jahon hamjamiyatiga O‘zbekiston Respublikasining davlat mustaqilligini e’lon qildi.
O‘tgan qisqa davrda jonajon O‘zbekistonimiz mashaqqatli, shu bilan birga, sharafli istiqlol yoʻlini bosib oʻtdi.
Bugun bir haqiqatni katta gʻurur va iftixor bilan aytishga toʻla asosimiz bor: mard va matonatli xalqimiz qanchalik qiyin va ogʻir sinovlarga duch kelmasin, oʻzining mustahkam irodasini namoyon etib, oʻzi tanlab olgan mustaqillik yoʻliga doimo sodiq boʻlib kelmoqda.
Bugun O‘zbekiston oʻz taraqqiyotining yangi bosqichiga dadil qadam qoʻymoqda. Mamlakatimizni modernizatsiya qilish, inson huquq va erkinliklarini, qonun ustuvorligini ta’minlash asosida O‘zbekistonning yangi, demokratik qiyofasi yaratilmoqda. Bu borada Harakatlar strategiyasida belgilab berilgan “Milliy tiklanishdan – milliy yuksalish sari” degan ustuvor gʻoya biz uchun dasturilamal boʻlib xizmat qilmoqda.
Milliy yuksalish deganda, biz mamlakatimiz taraqqiyoti, xalqimizning hayot darajasi va turmush sifatini har tomonlama yuqori bosqichga koʻtarishni  tushunamiz.
Davlatimiz, el-yurtimizning salohiyati va kuch-qudratiga tayanib, tabiiy boyliklarimizdan oqilona foydalanib, biz oʻz oldimizga qoʻygan ana shunday maqsadlar sari izchil qadam qoʻymoqdamiz.
Hurmatli anjuman qatnashchilari!
Biz bugun qanday islohotlarni, qanday oʻzgarishlar, qanday yangi loyihalarni amalga oshirayotgan boʻlmaylik, ularning barcha-barchasi yagona, ulugʻ bir maqsadga qaratilgan. U ham boʻlsa, mana shu mehnatkash, zahmatkash, olijanob xalqimizni rozi qilish, hayotning barcha sinovlarini matonat bilan yengib yashayotgan vatandoshlarimizning ishonchini oqlash, ogʻirini yengil qilishdan iboratdir.
Lekin hammamiz yaxshi tushunamizki, bunday ulugʻ  maqsadlarga oʻz-oʻzidan, quruq va balandparvoz gaplar bilan erishib boʻlmaydi. Bunday marralarga faqat tinimsiz, ogʻir va fidokorona mehnat bilan erishiladi.
Shu maqsadda soʻnggi yillarda davlat va jamiyat boshqaruvi, sud-huquq tizimini takomillashtirish, mamlakatimizning mudofaa qudratini mustahkamlash, haqiqiy bozor iqtisodiyotiga oʻtish boʻyicha katta ishlar amalga oshirilmoqda. Xususiy mulk va tadbirkorlik uchun keng sharoit va imkoniyatlar yaratib berilmoqda. Makroiqtisodiy barqarorlik ta’minlanmoqda.
Qishloq xoʻjaligida tub islohotlar olib borilmoqda. Bu yilgi tabiat qiyinchiliklariga qaramasdan, mirishkor fermer va dehqonlarimiz mardona mehnat qilib, koʻplab sohalarda moʻl hosil yetishtirdilar.
Fursatdan foydalanib, barcha dehqon va fermerlar, dala mehnatkashlarini xalqimiz farovonligini ta’minlash yoʻlida erishayotgan katta yutuqlari bilan samimiy tabriklashni oʻz burchim, deb bilaman.
Aziz doʻstlar!
Yurtimizda ijtimoiy rivojlanish boʻyicha oʻziga xos tizim shakllanmoqda. Bu borada “Obod qishloq”, “Obod mahalla”, “Yoshlar – kelajagimiz”, “Besh ijobiy tashabbus” kabi dasturlarimiz aholini yangicha fikrlash va ishlashga safarbar etishda muhim rol oʻynamoqda. Buning natijasida yuzlab tuman, shahar va qishloqlarning me’moriy qiyofasi tubdan yangilanmoqda.
Ilm-fan, ta’lim-tarbiya, sogʻliqni saqlash, madaniyat va sport sohalarida boʻlayotgan katta oʻzgarishlar ham sizlarga yaxshi ma’lum.
Biz umumta’lim maktablarida 11 yillik tizimni tikladik. Maktab ta’limini rivojlantirish masalasi buyuk umummilliy maqsadga, umumxalq harakatiga aylanmoqda.
Bugungi kunda mamlakatimizda oliy ta’lim sohasi ham jadal rivojlanmoqda. Faqat keyingi uch yilda 35 ta yangi oliy oʻquv yurti tashkil qilindi va ularning umumiy soni 112 taga yetdi. Bularning 13 tasi nufuzli xorijiy universitetlarning filiallari ekanini alohida ta’kidlash lozim.
Sogʻliqni saqlash sohasining moddiy-texnik bazasi va kadrlar salohiyatini mustahkamlash doimo e’tiborimiz markazida boʻlib kelmoqda. Yurtimizda  koʻplab yangi shifoxonalar, tibbiyot markazlari, oilaviy va xususiy klinikalar faoliyati yoʻlga qoʻyilmoqda.
Keyingi yillarda kam ta’minlangan, nogironligi boʻlgan insonlar, yoshlar, xotin-qizlar, keksa avlod vakillarini ijtimoiy himoya qilish davlat siyosatining ustuvor yoʻnalishiga aylandi. Bu borada Tibbiy-ijtimoiy xizmatlar  agentligi, Nogironligi boʻlgan insonlarni qoʻllab-quvvatlash jamgʻarmasi tashkil etilganini qayd etish lozim.
Aholi, ayniqsa, yoshlar va xotin-qizlarni ish bilan ta’minlash biz uchun eng dolzarb vazifa boʻlib kelmoqda. Bizning barcha iqtisodiy va ijtimoiy dasturlarimiz, yirik investitsiya loyihalarimiz, xizmat koʻrsatish sohasini rivojlantirishga qaratilgan chora-tadbirlarimizning markazida aynan shu muhim masala asosiy maqsad va vazifa boʻlib turibdi.
Uzoq vaqt davomida oʻtkir muammo boʻlib kelgan aholini uy-joy bilan ta’minlash boʻyicha ham yurtimizda yangi davr boshlandi, desak, xato boʻlmaydi.
Mamlakatimizning madaniy hayotida ham ulkan oʻzgarishlar yuz bermoqda. Birinchi marta Shahrisabz shahrida Xalqaro maqom san’ati anjumani, Termiz shahrida Xalqaro baxshichilik san’ati festivali katta muvaffaqiyat bilan oʻtkazildi. Kuni kecha Samarqand shahrida yuksak saviya va baland ruh bilan oʻtkazilgan “Sharq taronalari” xalqaro musiqa festivali betakror mumtoz san’atimizni yana bir marta dunyoga namoyon etdi. Sentyabr oyida esa Qoʻqon shahrida ilk bor Xalqaro hunarmandchilik festivalini oʻtkazamiz.
Biz ma’naviyat va ma’rifat ishini vatanparvarlik ishi, vijdon ishi, deb bilamiz. Vijdoni, ma’naviyati bor inson Vatanni albatta yaxshi koʻradi. Vijdon, ma’naviyat degani – xalqqa, Vatanga chin yurakdan xizmat qilish deganidir.
Mana shunday qarash butun xalqimiz, ayniqsa, yoshlarimiz tomonidan keng va qizgʻin qoʻllab-quvvatlanayotgani ma’naviy tarbiyaning naqadar dolzarb ahamiyatga ega ekanini koʻrsatadi.
Aziz doʻstlar!
O‘zbekiston inson huquqlari va erkinliklarini ta’minlash boʻyicha mustaqil siyosatini qat’iy davom ettirmoqda va bu siyosat xalqaro hamjamiyat tomonidan e’tirof etilmoqda.
Mamlakatimizda mahbuslarni afv etish instituti joriy etildi. Keyingi uch yilda yetti marta afv e’lon qilindi. Natijada qilmishidan chin dildan pushaymon boʻlib, tuzalish yoʻliga qat’iy oʻtgan 4 mingga yaqin mahbus jazoni oʻtash joylaridan ozod etildi.
Kuni kecha afv etish haqidagi yana bir farmonga imzo chekdim. Unga koʻra jazo muddatini oʻtayotgan 65 nafar fuqaro afv etildi.
Tasavvur qiling, oʻz uyiga, yaqinlari bagʻriga qaytayotgan bu insonlarning, ularning ota-onasi, farzandlarining quvonchi, xursandchiligini “oynai jahon” orqali koʻrgan odam, bu haqiqatan ham  ezgu va savobli ish ekaniga yana bir bor ishonch hosil qiladi.
Mustaqillik bayrami arafasida Qoraqalpogʻiston Respublikasi Jasliq qoʻrgʻonidagi jazoni ijro etish koloniyasi yopilgani insonparvar siyosatning yana bir ifodasi boʻldi.
Bu tarixiy qadam mamlakatimizda inson huquq va erkinliklarini himoya qilish vaqtinchalik kampaniya emas, balki davlat siyosati darajasidagi uzluksiz jarayon ekanini koʻrsatadi.
Bugungi kunda O‘zbekiston oʻz fuqarolarining huquq va manfaatlarini, ular qayerda boʻlishidan qat’i nazar, himoya qilishga qodir mamlakat sifatida oʻzini namoyon etmoqda.
Chet ellarda ishlayotgan va ta’lim olayotgan vatandoshlarimiz bilan aloqalar mustahkamlanib, ularning huquq va manfaatlari ta’minlanmoqda. O‘zbekistonga qaytib, ish yoki oʻqish faoliyatini davom ettirish istagida boʻlgan fuqarolarimiz uchun zarur sharoitlar yaratilmoqda.
Bu yil 156 nafar vatandoshimiz – asosan ayollar va bolalar jangovar harakatlar davom etayotgan Suriyadan qaytarib olib kelindi va ularning fuqarolik huquqlari tiklandi.
Albatta, kechirimli, mehr-oqibatli boʻlish xalqqa ham, Xudoga ham manzur boʻladi. Mana shunday ezgu fazilatlar bizning bagʻrikeng xalqimizni yanada ulugʻlaydi.
Hurmatli vatandoshlar!
Hozirgi vaqtda O‘zbekiston tashqi siyosat sohasida ham faol va samarali faoliyat olib bormoqda. Uzoq va yaqindagi barcha davlatlar, xalqaro tashkilotlar bilan aloqalarimiz tobora kengayib, rivojlanmoqda.
Avvalo, Markaziy Osiyo davlatlari bilan yaxshi qoʻshnichilik munosabatlari oʻrnatilib, oʻzaro manfaatli aloqalar yoʻlga qoʻyilmoqda. Minglab oddiy odamlarning chegaralardan bemalol oʻtishi, mintaqamiz boʻylab erkin harakatlanishi, qarindosh-urugʻlari bilan bordi-keldi qilishlari uchun barcha sharoit yaratildi.
O‘zbekiston mintaqaviy xavfsizlikni ta’minlash boʻyicha chora-tadbirlarni amalga oshirishda, Afgʻonistonda tinchlik oʻrnatishga qaratilgan muloqotlarda faol ishtirok etmoqda.
Bularning barchasi mamlakatimizning xalqaro maydondagi obroʻ-e’tiborini oshirishda, yurtimizning doʻstlari va hamkorlarini koʻpaytirishda muhim ahamiyatga ega boʻlmoqda.
Fursatdan foydalanib, mamlakatimizdagi demokratik islohotlarni qoʻllab-quvvatlab, xayrixoh boʻlib kelayotgan, bugungi tantanada ishtirok etayotgan xorijiy davlatlarning muhtaram elchilariga, xalqaro tashkilotlar vakillariga, chet ellik sheriklarimizga, O‘zbekistonning barcha doʻstlariga samimiy hurmat va minnatdorlik bildirishga ijozat etgaysiz.
Muhtaram yurtdoshlar!
Hayotimizda tinchlik-totuvlik, millatlar va dinlar oʻrtasida doʻstlik va hamjihatlik mustahkamlanib bormoqda. Biz buni barcha islohotlarimizning kafolati, eng muhim natijasi, deb bilamiz.
Bugungi kunda amalga oshirayotgan islohotlarimiz, xalq bilan muloqot davlat siyosati darajasiga koʻtarilgani tufayli jamiyatimizda ochiqlik va erkinlik muhiti tobora kuchayib bormoqda.
Odamlar tashabbus koʻrsatib, nafaqat oʻz shaxsiy muammosi, balki koʻpchilikning dardu tashvishlarini hal qilish uchun davlat idoralari bilan hamkorlikda ishlashga oʻrganmoqda.
Bilasizlar, men mamlakatimiz boʻylab juda koʻp safarlarda boʻlaman. Joylarda, olis tuman, qishloq va ovullarda boʻlib, yangi-yangi iqtisodiy-ijtimoiy loyihalarni joriy etishga, odamlar nima bilan yashayapti, ularning ahvoli, kayfiyati qanday ekanini yaqindan bilishga, ularni qiynayotgan muammolarni yechish uchun yordam berishga intilaman.
Mana shunday ochiq, samimiy muloqotlar  asosida bugun xalqimiz bilan koʻp-koʻp murakkab, muhim masalalarni birgalikda hal qilmoqdamiz. Va bu odamlarimiz qalbida kelajakka ishonch uygʻotib, ularni yangi, ulkan marralar sari ruhlantirmoqda. Hech shubhasiz, bu – bizning eng katta yutugʻimizdir.
Shu ulugʻ ayyomda har qanday ogʻir sinov va mashaqqatlarda ham Vatanimiz mustaqilligini asrab, uning barqaror taraqqiyotini ta’minlab kelayotgan mard va bagʻrikeng xalqimizga halol va fidokorona mehnati, istiqlol gʻoyalariga sadoqati uchun chuqur ta’zim qilaman.
Muhtaram vatandoshlar!
Albatta, hayot bor ekan, uning oʻtkir talablari, muammolari boʻlgan va bundan keyin ham boʻladi. Lekin har qanday muammoni oqilona hal qilish uchun, avvalo, birlik, hamjihatlik zarur.
Barchamizga, ayniqsa, rahbar va yetakchilarga chuqur bilim, aql-zakovat, sabr-toqat kerak. Shuning uchun “Jaholatga qarshi – ma’rifat” degan fikrda katta ma’no bor. Bu gʻoya faqat diniy tarbiya bilan bogʻliq ishlarda emas, balki hayotimizning barcha sohalarida hal qiluvchi ahamiyatga ega.
Har bir masalani ma’rifat asosida chuqur oʻylab, xalqqa hurmat bilan, takror va takror aytaman, odamlar fikrini inobatga olib, faqat qonun va adolat mezoniga tayangan holda hal etsak, el-yurtimiz bizdan albatta rozi boʻladi.
Bugun zamon oʻzgardi. Endi hammamiz erkinlik, ochiqlik, oshkoralik sharoitida ishlashga oʻrganishimiz lozim. Barcha rivojlangan davlatlar, dunyo hamjamiyati shunday yashamoqda.
Davrning, hayotning keskin talablaridan orqada qolmaslik uchun barchamiz har kuni oʻqib-oʻrganishimiz, oʻz ustimizda ishlashimiz, bilim va saviyamizni doimo oshirib borishimiz kerak.
Bizning tomirlarimizda ulugʻ ajdodlarimizning qoni oqmoqda. Buyuk bobolarimizning munosib izdoshlari va davomchilari boʻlish biz uchun ham qarz, ham farz, desam, oʻylaymanki, barchangiz bu fikrga qoʻshilasiz.
O‘z Vatanini, ona xalqini ravnaq toptirish uchun oʻzini ayamasdan mehnat qilish: bu – jasorat va mardlik, bu – ona yurtga muhabbat va sadoqat, bu – toʻgʻri tarbiya va amaliy namuna demakdir.
Shu kunlarda oʻzining fidokorona mehnati bilan mamlakatimiz rivojiga munosib hissa qoʻshib, barchaga namuna boʻlayotgan yurtdoshlarimizga markazda va joylarda davlatimizning yuksak unvonlari, orden va medallari tantanali ravishda topshirilmoqda.
El-yurtimizga sadoqat bilan xizmat qilib, xalqimiz oʻrtasida katta obroʻ-e’tibor topgan ana shunday vatandoshlarimizni oʻz nomimdan, sizlarning nomingizdan samimiy tabriklab, ezgu tilaklarimizni bildirishga ruxsat etgaysiz.
Aziz doʻstlar!
Bugun bir fikrni qat’iyat bilan ta’kidlashni zarur, deb bilaman: O‘zbekistondagi demokratik jarayonlar endi orqaga qaytmaydigan, muqarrar tus oldi.
Biz mana shu yorugʻ kunlar uchun kurashib, jon fido etgan ota-bobolarimizning haqqi-hurmati, 33 millionlik xalqimizning haqqi-hurmati, bizga umid va ishonch koʻzi bilan boqib turgan bolalarimiz, nabiralarimizning haqqi-hurmati – mustaqillik va istiqlol yoʻlidan hech qachon qaytmaymiz!
O‘z maqsadlarimizga albatta yetamiz – kelajagi buyuk O‘zbekistonni barchamiz birgalikda barpo etamiz!
Qadrli vatandoshlar!
Hammamizga yaxshi ma’lumki, oldimizda katta siyosiy voqea turibdi. Shu yil dekabr oyida mamlakatimiz parlamenti va mahalliy kengashlarga saylovlar boʻlib oʻtadi.
Bu saylovlar milliy mustaqilligimizni yanada mustahkamlash, O‘zbekistonni dunyodagi rivojlangan, demokratik davlatlar qatoriga koʻtarishda yana bir muhim amaliy qadam boʻladi.
Bu saylovlar butun xalqimiz, ayniqsa, yoshlarimizning orzu-intilishlarini ifoda etib, ular uchun yangi imkoniyatlar ochib beradi, deb ishonaman.
Bugungi kunda qancha-qancha bilimli, nufuzli xorijiy universitetlarda tahsil olgan, chet tillarni, zamonaviy boshqaruv usullarini yaxshi biladigan navqiron yoshlar hayotimizga kirib kelmoqda.
Ular bizning umidimiz, ertangi kunimiz. Shuning uchun yoshlarga keng yoʻl ochib berish, ehtiyoj va manfaatlarini ta’minlash, qobiliyat va iste’dodini roʻyobga chiqarish, hayotda oʻz oʻrnini topishiga yordam berish, ularga mas’ul lavozimlarni ishonib topshirish bundan buyon ham doimo e’tiborimiz markazida boʻladi.
Aziz farzandlarimiz el-yurtimizning ana shunday yuksak e’tiboriga munosib boʻlib, oʻz salohiyati bilan, milliy gʻoyamizga sadoqati bilan O‘zbekistonimizni butun dunyoga tarannum etishlariga ishonaman va bu yoʻlda ularga baxt va omad tilayman.
Muhtaram vatandoshlarim!
Sizlarni O‘zbekiston davlat mustaqilligining yigirma sakkiz yillik bayrami bilan yana bir bor chin dildan samimiy tabriklayman.
Barchangizga sihat-salomatlik, yangi-yangi yutuqlar, oilaviy xotirjamlik yor boʻlsin, farzandlar, nabiralarning baxtu kamolini koʻrish nasib etsin!
Yurtimiz tinch, osmonimiz musaffo, jonajon O‘zbekistonimiz omon boʻlsin!
Mustaqilligimiz abadiy boʻlsin!